Архаизмаш. Т1еэцна дешнаш а. 

Историзмаш. Табу а, эвфемизм а.

Юкъараллин дахарехь хуьлучу хийцамашца доьзна, керла дешнаш юкъадаьхкина ца Iаш, лексикин цхьадолу дакъа шир а ло. И лексикин дакъа ширдаларан ши некъ бу:

1) тIаьхь-тIаьхьа маттара дешнаш шаьш билгалйохучу хIуманашца цхьаьна вайн дахарера дIадовлар;

2) тIаьхь-тIаьхьа керлачу дешнаша дIайоху маттахь юьсуш йолчу хIуманийн цIерш, хIунда аьлча ширачу дашо шен формашца, чулацамца, сурт хIотторца меттан хьашт кхочуш ца до.

Хьалхарчу тайпанах историзмаш олу, шолгIачу тайпа-нах архаизмаш олу.

Вай ала мегар ду: ширделлачу дешнех архаизмаш олу. Масала: къано, кхиелахо, хIупъэриг, мокхаз буьллу тапча, напгIа, пхьагIат, баьлча, гIарлу, гема. Ткъа дахарера дIаевллачу хIуманийн цIерш билгалъечу дешнех историзмаш олу. Ма​сала: пурстоп, нуьхьар (наибан гIоьнча), сардал, гIарбаш (ра​быня), мазал, пешик, маьхькам (ане) (правление). Архаизмаш а, историзмаш а вовшех муха къаьста аьлча, историзмаш дахарехь ян а йоцуш, юкъара дIаевллачу хIуманийн цIерш билгалъеш ю, ткъа, архаизмаш дахарера дIайовлаза йолчу хIуманийн цIерш билгалъеш ю, амма и цIерш ширъелла. Хан хене мел ели, меттан дешнаш хийцало. Иза хуьлу, лакхахь вай ма-аллара, производство а, юкъараллин юкъаметтигаш а, техника а, говзалла а, Iилма а, дахар а кхиаре хьаьжжина. Оцу хийцамаша, цкъа-делахь, керлачу дешнашца мотт кхиа а бо, шолгIа-делахь, цхьадолу дешнаш ширдаларна юкъара дIа а довлуьйту.

ТАБУ А, ЭВФЕМИЗМ А
Табу полизенийски дош ду (дуьззина къастийнарг, къаьсттана билгалдинарг). Эвфемизм гречески дош ду («гIиллакхе боху», «дика боху»). Табу маттаца бозуш болу этнографически кхетам бу. Табу юкъараллин кхиаран тайп-тайпанчу муьрашкахь юкъараллин дахаран хьелашкахь кхоллалучу бехкаман дош ду. Хьалха Iилма ца хиларна, Iаламан ницкъех тешарна а, царах озадаларна а, царах терачу кхечу бахьанашна а цхьацца цамгарийн а, дийнатийн а, кхечу xIyманийн а цIераш яхар ца магош, церан меттана, уьш билгалъеш, кхин дешнаш олуш хилла. Цул сов, гIиллакх бахьанехь, кIоршаме, товш доцчу кепара аларх кхоьруш а, кхоллало табу а, эвфемизм а (аьлча а, табун метта эвфемизм олу), масала: жима кIант - несо марвешин цIе ца йоккхуш. Цу кепара ала ца магийнчу дашах табу, цуьнан метта ала магийнчу дашах эвфемизм олу, масала: лаьхьа - текхарг, аьшпаш - харцдерг, велла - кхелхина, пхьагал - лергъяхар. Гуш ма-хиллара, табун метта эвфемизм аларо цуьнан синоним гучуйоккху.
